Π.Α.Σ. Θύελλα Κατσικά

Ο **Ποδοσφαιρικός Αθλητικός Σύλλογος Θύελλα Κατσικά** είναι ελληνικό ποδοσφαιρικό σωματείο το οποίο εδρεύει στον Κατσικά Ιωαννίνων. Το επίσημο έτος ίδρυσης του είναι το 1948. Επίσημα χρώματά του αποτελούν το κόκκινο και το λευκό. Χρησιμοποιεί ως αγωνιστική έδρα του το Δημοτικό Αθλητικό Κέντρο Κατσικά. 

## Ιστορία
Η Θύελλα Κατσικά ιδρύθηκε το 1948. Αργότερα εντάχθηκε στη δύναμη και στα πρωταθλήματα της ΕΠΣ Ηπείρου με αριθμό μητρώου (Α.Μ.) της Ε.Π.Ο. 853. Η Θύελλα Κατσικά ξεκίνησε από το πρωτάθλημα της Γ΄ Κατηγορίας ΕΠΣ Ηπείρου και την αγωνιστική περίοδο 1960-61 κατάφερε να κερδίσει την άνοδο. Τα επόμενα 2 χρόνια συμμετείχε στη Β΄ Ερασιτεχνική και την περίοδο 1962-63 κέρδισε την άνοδο στην Α΄ Ερασιτεχνική για πρώτη φορά στην ιστορία της.

Με την άνοδο στην Α΄ Ερασιτεχνική η Θύελλα Κατσικά άρχισε να πρωταγωνιστεί στην ανώτερη κατηγορία της ΕΠΣ Ηπείρου και να διεκδικεί το πρωτάθλημα. Το 1972 τερμάτισε στη δεύτερη θέση πίσω από τον πρωταθλητή Π.Α.Σ. Πρέβεζα και μαζί με τον Όλυμπο Κέρκυρας συμμετείχε στον 7ο όμιλο για την προκριματική φάση του ειδικού ερασιτεχνικού πρωταθλήματος για την άνοδο στην Β΄ Εθνική. Η Θύελλα δεν τα κατάφερε και αποκλείστηκε από την τελική φάση. 

Το 1975 κατέκτησε την πρώτη θέση στον βόρειο όμιλο της Α΄ Κατηγορίας Ε.Π.Σ. Ηπείρου και συμμετείχε εκ νέου στο ειδικό ερασιτεχνικό πρωτάθλημα, όπου κατέκτησε την 6η θέση του 4ου ομίλου και δεν κατάφερε να κερδίσει την άνοδο στη Β΄ Εθνική. Το επόμενο διάστημα έως και το 1981 η Θύελλα Κατσικά κατέκτησε το πρωτάθλημα της Α΄ Κατηγορίας Ε.Π.Σ. Ηπείρου κατηγορίας τρεις συνεχόμενες φορές τις αγωνιστικές περιόδους 1978-79, 1979-80 και 1980-81. Επίσης κατέκτησε τρεις φορές το κύπελλο Ε.Π.Σ. Ηπείρου τις αγωνιστικές περιόδους 1971-72, 1972-73 και 1974-75 και υπήρξε φιναλίστ τις αγωνιστικές περιόδους 1973-74, 1975-76 και 1977-78, όντας η μοναδική ομάδα της Ε.Π.Σ. Ηπείρου, που έχει καταφέρει να παρευρεθεί σε πέντε συνεχόμενους τελικούς κυπέλλου.

Την περίοδο 1981-82 η Θύελλα Κατσικά συμμετείχε στο πρωτάθλημα της Εθνικής ερασιτεχνικής κατηγορίας κατακτώντας την 7η θέση στον 4ο όμιλο. Από το 1982 έως το 1988 είχε συνεχόμενη παρουσία στο πρωτάθλημα της Δ΄ Εθνικής. Για πέντε χρόνια συμμετείχε στον 3ο όμιλο, κατακτώντας αντίστοιχα τις εξής θέσεις: 8η, 5η, 4η, 4η και 5η. Την περίοδο 1987-88 συμμετείχε στον πρώτο όμιλο και τερματίζοντας στην 7η θέση συμμετείχε σε μπαράζ παραμονής με τους Ηλυσιακό, Α.Ο.Κ. Φαλήρου και Αχιλλέα Τριανδρίας, που τερμάτισαν στην αντίστοιχη θέση των άλλων ομίλων. Τελικά υποβιβάστηκε στα τοπικά, έπειτα από 7 χρόνια παρουσίας σε εθνική κατηγορία. 

Η επάνοδος στην Δ΄ Εθνική κατηγορία ήταν άμεση. Την περίοδο 1989-90 τερμάτισε στην 20η θέση του τρίτου ομίλου, μια περίοδος που δεν υπήρξε υποβιβασμός για καμία ομάδα. Την περίοδο 1990-91 συμμετείχε στον 9ο όμιλο καταλαμβάνοντας την 7η θέση και την περίοδο 1991-92 στον 7ο όμιλο καταλαμβάνοντας τη 12η θέση. Την επόμενη περίοδο (1992-93) συμμετείχε ξανά στον 7ο όμιλο και τερμάτισε στην 6η θέση, ενώ την περίοδο 1993-94 τερμάτισε στην 15η θέση του 7ου ομίλου και υποβιβάστηκε στα τοπικά. Με αυτόν τον υποβιβασμό έκλεισε μια μεγάλη περίοδος της Θύελλας Κατσικά στις εθνικές κατηγορίες. 

Σε αυτό το χρονικό διάστημα κατέκτησε πέντε κύπελλα Ε.Π.Σ. Ηπείρου, ενώ μια φορά ήταν φιναλίστ. Μάλιστα την περίοδο 1983-84 η ομάδα έφτασε έως τα ημιτελικά του Κυπέλλου Ελλάδας ερασιτεχνών, όπου ηττήθηκε στα πέναλτι με 4-2 (1-1 η κανονική διάρκεια) από την μετέπειτα κυπελλούχο Νίκη Διοικητηρίου Θεσσαλονίκης στο γήπεδο της Νέας Ευκαρπίας.Πριν από την Νίκη Διοικητηρίου αντιμετώπισε και απέκλεισε τις Ελλάς Καλλινίκης Φλώρινας,Πυρσό Γρεβενών και Εθνικό Αξιουπόλεως

Τα επόμενα χρόνια η Θύελλα αγωνίστηκε στο τοπικό πρωτάθλημα. Κατέκτησε το πρωτάθλημα του 2003 αήττητη και ανέβηκε ξανά στην Δ΄ Εθνική. Την περίοδο 2003-04 συμμετέχοντας στον 5ο όμιλο τερμάτισε στην 15η θέση και υποβιβάστηκε. Το 2006 κατέκτησε για ακόμα μια φορά το πρωτάθλημα της ΕΠΣ Ηπείρου και επανήλθε στην Δ΄ Εθνική. Εκεί την περίοδο 2006-07 συμμετείχε στον 5ο όμιλο, όπου τερμάτισε στην 13η θέση και υποβιβάστηκε ξανά.

Τα επόμενα χρόνια η Θύελλα συμμετείχε στα τοπικά πρωταθλήματα. Την περίοδο 2013-14 υποβιβάστηκε για πρώτη φορά στην ιστορία της στην Β΄ ερασιτεχνική. Κέρδισε την επάνοδο της στην Α΄ Ερασιτεχνική, όπου αγωνίστηκε τα επόμενα χρόνια, την περίοδο 2015-16. Το 2020 κέρδισε το πρωτάθλημα της Α΄ Ερασιτεχνικής ξανά μετά από 14 χρόνια αήττητη σε 21 αγωνιστικές (18 νίκες, 3 ισοπαλίες, 0 ήττες) από το σύνολο 30 αγωνιστικών, η μη συμπλήρωση των αγωνιστικών υποχρεώσεων έγινε λόγω της πανδημίας του κορονοϊού στην Ελλάδα το 2020.

Την περίοδο 2020-21 το πρωτάθλημα διεξήχθη σε έναν γύρο αντί για δυο. Η Θύελλα πάλεψε για την παραμονή αλλά δεν τα κατάφερε αφού τερμάτισε στην 9η θέση. Την περίοδο 2022-23 κατέκτησε το κύπελλο της ΕΠΣ Ηπείρου μετά από 30 χρόνια που το είχε κατακτήσει την τελευταία φορά το 1993. Επίσης, την ίδια περίοδο κατέκτησε και το πρωτάθλημα και ανέβηκε στην Γ΄ Εθνική μέσω του ειδικού ερασιτεχνικού πρωταθλήματος τερματίζοντας στην 1η θέση του 3ου ομίλου. Την περίοδο 2023-24 τερμάτισε στην 13η θέση και υποβιβάστηκε, έχοντας διαφορά λίγων βαθμών.

## Έμβλημα
Το σήμα της Θύελλας έχει ένα κύπελλο και στάχυα. Το κύπελλο συμβολίζει τις επιτυχίες και τα στάχυα τον αγροτικό χαρακτήρα της περιοχής.

## Τίτλοι
* **Α´ κατηγορία [[Ένωση Ποδοσφαιρικών Σωματείων Ηπείρου|ΕΠΣ Ηπείρου]]**
** Πρωταθλητής (9): 1975, 1979, 1980, 1981, 2003, 2006, 2020, 2022, 2023
* **Β´ κατηγορία [[Ένωση Ποδοσφαιρικών Σωματείων Ηπείρου|ΕΠΣ Ηπείρου]]**
** Πρωταθλητής (2): 1963
* **Γ´ κατηγορία [[Ένωση Ποδοσφαιρικών Σωματείων Ηπείρου|ΕΠΣ Ηπείρου]]**
** Πρωταθλητής (2): 1961
* **Κύπελλο [[Ένωση Ποδοσφαιρικών Σωματείων Ηπείρου|ΕΠΣ Ηπείρου]]**
** Κυπελλούχος (11): 1972, 1973, 1975, 1982, 1984, 1985, 1986, 1993, 2023, 2024, 2025

## Διαδρομή στις εθνικές κατηγορίες

## Σημαντικοί γηγενείς ποδοσφαιριστές
* Απόστολος Σιαράβας
* Ξενοφώντας Μάντζιος
* Χρήστος Λισγάρας
* Παύλος Βαρζιώτης 
* Θοδωρής Χήρας
* Βαγγέλης Μπελεβέτης
* Γιώργος Τσιρογιάννης
* Αντώνης Βλάχος
* Βασίλης Μπελεβέτης
* Θωμάς (Μάκης) Μαρούλης
* Πάνος Παπανικολάου
* Γιώργος Μαρούλης
* Βασίλης Βαρτζιώτης (Κοντός) 
* Κώστας Γιαννάκης (Πένιας)
* Χρήστος Βαρτζιώτης
* Μάριος Μπλετσας 
* Γιώργος Μπλέτσας
* Παρης Τσιγγίστρας
* Λευτέρης Λισγαρας (Αντράλας)
* Κώστας Κατσίφας
* Αλέξης Βαρτζιώτης
* Γεώργιος Λισγάρας (Καρεκλάς)

## Τμήμα ποδοσφαίρου γυναικών
Στις 30 Οκτωβρίου 2018 η Θύελλα Κατσικά ανακοίνωσε τη δημιουργία γυναικείας ομάδας ποδοσφαίρου.

## Παραπομπές


Κατηγορία:Αθλητικοί σύλλογοι Ιωαννίνων
Κατηγορία:Ιδρύσεις αθλητικών συλλόγων το 1948
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1948
Κατηγορία:Ανενεργές γυναικείες ποδοσφαιρικές ομάδες Ελλάδας